Restauracija i konzervacija Svetog trojstva je pri kraju i uskoro bi moglo da počne izlivanje temelja i sastavljanje spomenika, koji se sada nalazi u delovima. Sveto trojstvo izgled iz 1912. godine, jer je originalni spomenik bio viši i zauzimao veći prostor

U poslovnom prostoru u ulici Nikole Kujundžića, odmah iza katedrale Svete Terezije, na oko dve stotine kvadratnih metara, ekipa restauratora, predvođena Karolinom Biači, diplomiranim restauratorom za kamen i kamene skulpture, bije bitku sa vremenom i ravničarskim kamenom peščarom koji je njegov zub poprilično načeo, pa se svaki deo mora posebno obraditi, a poneki i zameniti, kako bi Sveto trojstvo da i naredna dva veka Subotičanima priča istoriju. Sada je ona, što se tiče samog centralnog stuba, podeljena u ravno 110 komada, ne računajući skulpture, i verovatno samo stručno oko može da sagleda gde koji deo pripada i kako će se ponovo naći u jednoj celini!

„Tih 110 komada imamo složeno u sedam lamela i posao koji smo do sada obavili bio je veoma naporan, ponekad smo morali da radimo po četrnaest i više sati dnevno, ali smo uspeli da za ovih nekoliko meseci restauriramo i konzerviramo što više originalnih delova. Ovaj „atelje“ je pun kamena, čitav spomenik ga ima, verovali ili ne, ravno 20 tona, i želimo da što pre izađemo odavde i počnemo sa gradnjom i stvaranjem novih figura“, priča nam Karolina Biači, koja rukovodi petočlanom ekipom angažovanom na obradi Svetog trojstva.

Ovaj spomenik načinjen je od peščara, i to od nekoliko njegovih vrsta, jer drugi kamen u Vojvodini u to vreme teško je bio dostupan, a izradio ga je majstor Karl Salcer, koji je živeo i radio u Somboru, koristeći verovatno komade koje je imao u svojoj kamenorezačkoj radionici. Kada je postavljeno na današnjem Trgu republike, 1815. godine, Trojstvo je stajalo uzdignuto na sedam stepenica i imalo je još i zidić kao „otlar“ i platformu od oko osam kvadratnih metara, ali nekih pola veka kasnije, kada se radilo nasipanje i nivelacija grada, stepenice su ostale ispod zemlje i spomenik se znatno „spustio“. Prvi put je restauriran 1912. godine, i kao takav je od 1964. do 1966. godine uklonjen sa Trga i premešten iza crkve Svete Terezije Avilske.

„Sve što smo mogli spasiti od originalnog mi smo spasili, ali bilo je nekih delova koji su se u toku montaže bukvalno raspadali u paramparčad, pa smo morali da izlivamo nove, znači veštački kamen od istih sastojaka peščara i krečnjaka koji se savršeno može koristiti. Za uvoz i zamenu kamena nemamo ni finansijskih mogućnosti a ni vremena, nabavka bi dugo trajala. Što se izgleda tiče, zajedno sa Zavodom za zaštitu spomenika kulture i Direkcijom za izgradnju grada opredelili smo se da Svetom trojstvu vratimo izgled iz 1912. godine, kada je preuređivan Trg i kada je bila postavljena ogradica oko kompozicije. Visina od blizu 10 metara, koju je i tada imao, biće primerena centru grada, takođe će i prostor koji će zauzimati ostati isti, jedino što će biti vraćen barokni zidić, odnosno „oltar“, koji se negde izgubio prilikom premeštanja, što znači još oko dva kvadratna metra više, a oko njega će biti i ograda. Trojstvo će biti u osi Trga i šetališta i okrenuto više Rokinoj kapeli nego Gradskoj kući“, objašnjava Karolina Biači.

Prema mišljenju restauratora, ovo će ujedno biti i poslednje obnavljanje spomenika Svetog trojstva u njegovoj istoriji, jer zbog prirode i dotrajalosti materijala narednog puta biće moguće da se radi samo njegova kopija!

Ceo tekst: Subotičke novine

--- reklama ---

--- reklama ---